Другі год у нашай краіне дзейнічае рэспубліканскі моладзевы праект “Беларусь – крыніца натхнення”. Усе мерапрыемствы, якія праводзяцца ў яго рамках, накіраваны на развіццё стваральнай працы, у аснове якой ляжаць традыцыі і гісторыя Беларусі, культурная спадчына мінулага пакалення і павага да Радзімы. У рамках праекта, у сувязі са стагоддзем органаў загса, была праведзена ўрачыстая рэгістрацыя нараджэння дзяўчынкі Алісы Мацвяюк (дарэчы, яна другая ў сям’і). Пад час урачыстасці адбылася акцыя “Падары немаўляці вышыванку”. Ад Жабінкаўскага РК ГА “БРСМ” віноўніца ўрачыстасці атрымала сувенірную стужку-вышыванку і падарунак. Іх уручыла прадстаўнік райкама камсамола Таццяна Алексяюк.